L 167/6
EL
Επίσημη Εφημερίδα της Ευρωπαϊκής Ένωσης
30.6.2023
(22)
Είναι αναγκαίο να συμπεριληφθούν στο πεδίο εφαρμογής του κανονισμού (ΕΕ) αριθ.
651/2014 προϋποθέσεις συμβατότητας για τις ενισχύσεις υπό τη μορφή μειώσεων περιβαλλοντικών φόρων ή εισφορών.
Οι περιβαλλοντικοί φόροι ή οι εξομοιούμενες προς φόρους περιβαλλοντικές εισφορές επιβάλλονται προκειμένου να αυξηθεί το κόστος των πρακτικών που είναι επιβλαβείς για το περιβάλλον, αποθαρρύνοντας κατ’ αυτόν τον τρόπο τις εν λόγω πρακτικές και αυξάνοντας το επίπεδο περιβαλλοντικής προστασίας.
Όταν οι περιβαλλοντικοί φόροι ή οι εξομοιούμενες προς φόρους περιβαλλοντικές εισφορές δεν μπορούν να επιβληθούν χωρίς να θέσουν σε κίνδυνο τις οικονομικές δραστηριότητες ορισμένων επιχειρήσεων, η ευνοϊκότερη μεταχείριση ορισμένων επιχειρήσεων μπορεί να επιτρέψει την επίτευξη υψηλότερου γενικού επιπέδου συνεισφοράς στους περιβαλλοντικούς φόρους ή στις εξομοιούμενες προς φόρους περιβαλλοντικές εισφορές .
Κατά συνέπεια, σε ορισμένες περιπτώσεις, οι μειώσεις περιβαλλοντικών φόρων ή εξομοιούμενων προς φόρους περιβαλλοντικών εισφορών μπορούν να συμβάλουν έμμεσα σε ένα υψηλότερο επίπεδο προστασίας του περιβάλλοντος.
(23)
Είναι σκόπιμο να εφαρμόζονται οι ίδιοι όροι για τις ενισχύσεις με τη μορφή μειώσεων των περιβαλλοντικών φόρων και απαλλαγών από αυτούς σε όλους τους οικονομικούς τομείς, εκτός εάν ισχύουν ειδικοί κανόνες.
Ως εκ τούτου, οι ενισχύσεις με τη μορφή φορολογικών μειώσεων για την αλιεία εσωτερικών υδάτων και τις ιχθυοκαλλιέργειες που θεσπίζονται από τα κράτη μέλη σύμφωνα με το άρθρο 15 παράγραφος 1 στοιχείο στ) και το άρθρο 15 παράγραφος 3 της οδηγίας 2003/96/ΕΚ του Συμβουλίου (25) θα πρέπει να εμπίπτουν στο πεδίο εφαρμογής του κανονισμού (ΕΕ) αριθ.
651/2014 από την 1η Ιουλίου 2023, δεδομένου ότι ο κανονισμός (ΕΕ) 2022/2473 της Επιτροπής (26) δεν θα εφαρμόζεται πλέον επ’ αυτών.
(24)
Όσον αφορά τις επενδυτικές ενισχύσεις για συστήματα τηλεθέρμανσης και/ή τηλεψύξης, οι προϋποθέσεις συμβατότητας που προβλέπονται στο άρθρο 46 του κανονισμού αριθ.
651/2014 σχετικά με τη στήριξη επενδύσεων σε συστήματα τηλεθέρμανσης και/ή τηλεψύξης βασιζόμενα σε ορυκτά καύσιμα, ιδίως στο φυσικό αέριο, καθώς και επενδύσεων ή αναβαθμίσεων δικτύων διανομής, θα πρέπει να προσαρμοστούν ώστε να ληφθούν υπόψη οι στόχοι της Ευρωπαϊκής Πράσινης Συμφωνίας και του ευρωπαϊκού νομοθετήματος για το κλίμα, και ιδίως το Επενδυτικό Σχέδιο «Βιώσιμη Ευρώπη» (27).
(25)
Όσον αφορά τις επενδύσεις σε ενεργειακές υποδομές, το πεδίο εφαρμογής του κανονισμού (ΕΕ) αριθ.
651/2014 θα πρέπει να περιλαμβάνει απαλλαγές κατά κατηγορία για τη στήριξη επενδύσεων που δεν βρίσκονται σε ενισχυόμενες περιοχές.
Επιπλέον, οι προϋποθέσεις συμβατότητας του εν λόγω κανονισμού όσον αφορά τη στήριξη των επενδύσεων σε ενεργειακές υποδομές, για το φυσικό αέριο, θα πρέπει να προσαρμοστούν ώστε να ληφθούν υπόψη οι στόχοι της Ευρωπαϊκής Πράσινης Συμφωνίας και να διασφαλιστεί η συμμόρφωση με τους κλιματικούς στόχους για το 2030 και το 2050.
(26)
Δεδομένων των ιδιαιτεροτήτων της χρηματοδότησης έργων στην αμυντική βιομηχανία, στην οποία η ζήτηση προέρχεται σχεδόν αποκλειστικά από τα κράτη μέλη, που ελέγχουν επίσης όλες τις προμήθειες αμυντικών προϊόντων και τεχνολογιών, συμπεριλαμβανομένων των εξαγωγών, η λειτουργία του τομέα της άμυνας είναι μοναδική και δεν ακολουθεί τους συμβατικούς κανόνες και τα επιχειρηματικά μοντέλα που διέπουν τις πιο παραδοσιακές αγορές.
Λαμβανομένων υπόψη των ιδιαιτεροτήτων του συγκεκριμένου τομέα και των κανόνων στο πλαίσιο του Ευρωπαϊκού Ταμείου Άμυνας, που θεσπίστηκε με τον κανονισμό (ΕΕ) 2021/697 του Ευρωπαϊκού Κοινοβουλίου και του Συμβουλίου (28), και του ευρωπαϊκού προγράμματος βιομηχανικής ανάπτυξης στον τομέα της άμυνας, που θεσπίστηκε με τον κανονισμό (ΕΕ) 2018/1092 του Ευρωπαϊκού Κοινοβουλίου και του Συμβουλίου (29), όπου τα μέγιστα ποσοστά χρηματοδότησης καθορίζονται με σκοπό όχι τον περιορισμό της συνολικής δημόσιας χρηματοδότησης αλλά την προσέλκυση συγχρηματοδότησης από τα κράτη μέλη, οι χρηματοδοτικές συνεισφορές των κρατών μελών στα εν λόγω συγχρηματοδοτούμενα έργα θα πρέπει να θεωρούνται, υπό ορισμένες προϋποθέσεις, συμβατές με την εσωτερική αγορά και να εξαιρούνται από την υποχρέωση κοινοποίησης.
Ειδικότερα, η εν λόγω συγχρηματοδότηση μπορεί να κηρυχθεί συμβατή πέραν των δυνατοτήτων των γενικών διατάξεων σχετικά με τις ενισχύσεις για έργα έρευνας και ανάπτυξης, υπό την προϋπόθεση ότι οι δικαιούχοι καταβάλλουν αγοραία τιμή για κάθε χρήση για μη αμυντικές εφαρμογές των δικαιωμάτων διανοητικής ιδιοκτησίας ή των πρωτοτύπων που προκύπτουν από το έργο.
Σε τέτοιες περιπτώσεις, δεν θα πρέπει, επιπλέον, να είναι αναγκαία η επανεκτίμηση των όρων επιλεξιμότητας που έχουν ήδη αξιολογηθεί σε διακρατικό επίπεδο σύμφωνα με τους κανόνες του Ευρωπαϊκού Ταμείου Άμυνας ή του ευρωπαϊκού προγράμματος βιομηχανικής ανάπτυξης στον τομέα της άμυνας από την Επιτροπή, επικουρούμενης από ανεξάρτητους εμπειρογνώμονες, πριν από την επιλογή ενός έργου έρευνας και ανάπτυξης.
Τέλος, το άρθρο 8 του κανονισμού (ΕΕ) αριθ.
651/2014 θα πρέπει να τροποποιηθεί ώστε να επιτρέπει συνδυασμούς ενωσιακής χρηματοδότησης υπό κεντρική διαχείριση και κρατικών ενισχύσεων που καλύπτουν έως και το συνολικό κόστος του έργου.
(27)
Επομένως, ο κανονισμός (ΕΕ) αριθ.
651/2014 και ο κανονισμός (ΕΕ) 2022/2473 θα πρέπει να τροποποιηθούν αναλόγως,
(25) Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (ΕΕ L 283 της 31.10.2003, σ. 51).
(26) Κανονισμός (ΕΕ) αριθ.
2022/2473 της Επιτροπής, της 14ης Δεκεμβρίου 2022, για την κήρυξη ορισμένων κατηγοριών ενισχύσεων σε επιχειρήσεις που δραστηριοποιούνται στην παραγωγή, τη μεταποίηση και την εμπορία προϊόντων αλιείας και υδατοκαλλιέργειας συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης (ΕΕ L 327 της 21.12.2022, σ. 82).
(27) Ανακοίνωση της Επιτροπής «Επενδυτικό Σχέδιο “Βιώσιμη Ευρώπη” – Επενδυτικό Σχέδιο της Ευρωπαϊκής Πράσινης Συμφωνίας» [COM (2020) 21 final].
(28) Κανονισμός (ΕΕ) 2021/697 του Ευρωπαϊκού Κοινοβουλίου και του Συμβουλίου της 29ης Απριλίου 2021 για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092 (ΕΕ L 170 της 12.5.2021, σ. 149).
(29) Κανονισμός (ΕΕ) 2018/1092 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης (ΕΕ L 200 της 7.8.2018, σ.
30).